《张公洞》
宋代·程俱

昔年京江夜，飞梦投云山。仍追谪仙老，啸咏层崖巅。

左盼俯无地，苍峦生紫烟。当时赋幽赏，妙境竟莫宣。

今我来自东，扶桡漾荆川。饱闻张公洞，怪绝骇所传。

聊从二三子，一结青山缘。北灵敞奇观，下瞩壶中天。

恍然惊昨梦，了了堕我前。仄径缭危栈，重扃护灵渊。

奇礓互圾倚，侧洞时钩穿。初疑天台聚，纳此一室间。

夸娥运神化，不隘亦不颠。又疑清都客，翩然下云軿。

幢旄俨行立，导从森蝉联。丹梯香雾湿，玉室珠璎悬。

撑虚一柱屹，戴重三能骞。铅灶久已冷，青骡那可鞭。

香坛望八景，东晨开五便。坡陀忽度险，宛转漫无边。

或深如列厦，或迮才容肩。高跻乍扪顶，偊步欲垫泉。

不知行远近，一步目九迁。噫嘻此天设，端在太古先。

恨无少陵手，写之黄绢篇。聊书梦中梦，投笔一粲然。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。